SKRIFTLIG FORESPØRGSEL E-0600/00

af Giovanni Pittella (PSE) til Kommissionen

(29. februar 2000)

Om: Beskyttelse af dyr under transport

Kommissionen har offentliggjort en beretning om en veterinærinspektion i Italien mellem den 5. og 9. juli 1999 (DG-SANCO/1067/1999-Mrfinal). I dokumentet påvises alvorlige krænkelser af Rådets direktiv 91/628(1) (som ændret ved Rådets direktiv 95/29/EF(2) omsat til ret i Italien ved lovdekret 388/98) om beskyttelse af dyr under transport.

I forbindelse med tidligere rejser til Italien har Kommissionen afsløret alvorlige mangler ved de italienske grænsekontrolposter tæt på den slovenske grænse. Kommissionen konkluderer i sin beretning, at der ikke er sket særlig store forbedringer i forhold til den tidligere inspektion i 1997.

På grund af de krænkelser, der gøres opmærksom på i Kommissionens beretning og de alvorlige hændelser i havnen i Bari i august 1999, hvor over 150 får og lam døde under transporten fra Italien til Grækenland hvilke initiativer agter Kommissionen da at træffe for at få de italienske myndigheder til fuldt ud at overholde europæiske direktiver om beskyttelse af dyr under transport?

(1) EFT L 340 af 11.12.1991, s. 17.

(2) EFT L 148 af 30.6.1995, s. 52.

Svar givet på Kommissionens vegne af David Byrne

(28. april 2000)

I de sidste fem år har Kommissionens Levnedsmiddel- og Veterinærkontor aflagt flere besøg for kontrol af dyrevelfærd i Italien, bl.a. kontrolbesøg ved grænsekontrolstederne Gorizia and Fernetti-Prosecco.

På en række områder bekræftede kontrolrapporterne de påstande og officielle klager, som var modtaget fra dyrebeskyttelsesorganisationer. Levnedsmiddel- og Veterinærkontoret bekræftede efter kontrolbesøgene, at der er gjort ringe fremskridt med forbedringerne på lang sigt.

Som svar på henstillingerne i kontrolrapporten fra 1999 om de italienske grænsekontrolsteder har de italienske myndigheder anført, at der vil blive taget skridt til at sikre, at veterinærpersonalet er til rådighed 24 timer i døgnet, og at personalet vil få specifikke instrukser om at sikre, at bestemmelserne om dyrevelfærd overholdes. Kommissionen har bedt de italienske myndigheder fremlægge mere detaljerede oplysninger om, hvad der gøres i praksis.

De italienske myndigheder informerede for nylig Kommissionen om, at man har planer om at indføre obligatorisk hvile i Gorizia for importerede heste, der har været transporteret i mere end 24 timer.

For nylig blev der holdt et møde med de italienske myndigheder med ansvar for dyrevelfærd for at finde ud af, hvordan man i praksis kan sikre, at direktivets betingelser reelt håndhæves.

I denne forbindelse har Kommissionen taget forskellige initiativer, f.eks. til under Den Stående Veterinærkomité at nedsætte en arbejdsgruppe vedrørende langdistancetransport af dyr. Arbejdsgruppen har på flere møder drøftet vanskelighederne med at håndhæve de nuværende fællesskabsbestemmelser på området.

Efter hændelserne i Bari blev der sendt mange meddelelser ud til de pågældende medlemsstater, og inden det varme vejr sætter ind til sommer, har Levnedsmiddel- og Veterinærkontoret aflagt besøg i Grækenland og Italien i februar 2000 for at drøfte, hvordan man kan undgå, at sådanne hændelser gentager sig. Efter disse besøg har der i ovennævnte arbejdsgruppe været forelagt en række henstillinger vedrørende foranstaltninger til løsning af problemerne.

Man har undersøgt andre medlemsstaters medansvar i disse hændelser. Det er afgangsmedlemsstatens ansvar at sikre, at ruteplanlægningen kun godkendes, såfremt den stemmer overens med transport i direktivet, og at speditøren ved rejsens afslutning returnerer planen med henblik på kontrol. Både afgangs- og ankomstmedlemsstaten skal sikre, at alle bestemmelser opfyldes, især at køretøjer, der benyttes til sådanne transporter, opfylder visse normer. I det nævnte tilfælde var det Grækenlands ansvar at godkende speditøren.

Såfremt der ikke sker nogen forbedringer, vil Kommissionen, når tiden er inde til det, træffe beslutning om, hvorvidt der skal åbnes overtrædelsesprocedure i henhold til EF-traktatens artikel 226 (tidligere artikel 169) mod Italien for manglende overholdelse af bestemmelserne i direktiverne om dyretransport.